CMI JA SUOMALAINEN RAUHANTYÖ MAAILMALLA

Crisis Management Initiative (CMI) on suomalainen konfliktinratkaisujärjestö, joka ehkäisee ja ratkaisee väkivaltaisia konflikteja neuvottelun ja vuoropuhelun avulla. Rauhannobelisti Martti Ahtisaari perusti järjestön presidenttikautensa jälkeen vuonna 2000, ja nykyisin CMI on yksi maailman johtavista alan toimijoista.

CMI:n tavoite on rakentaa kestävää rauhaa yhdessä konfliktin kaikkien osapuolten kanssa. CMI:n toiminnan kulmakivet ovat asiantuntijuus ja riippumattomuus. Kansainvälisesti se tunnetaan luotettavana toimijana, jonka työ ei ole kytköksissä suurvaltapoliittisiin intresseihin.

Yksi CMI:n rauhanneuvottelukierros maksaa keskimäärin 40 000 euroa – sotatoimien kustannukset ovat

4 miljardia päivässä.

Rauhanneuvottelujen on todettu olevan tehokkaimpia keinoja ratkaista konflikteja. Siinä missä suuri osa konflikteista ratkaistaan neuvottelemalla ja polittisten prosessien kautta, vain pieni osa päättyy sotatoimien myötä. Verraten pienellä investoinnilla voidaan saavuttaa merkittäviä tuloksia ja välttyä sotatoimilta.

Suomella on pitkä historia väkivaltaisista konflikteista – ja niistä selviämisestä. Suomalaiset ovat osallistuneet maailmalla rauhantyöhön, ja meidät tunnetaan siitä. CMI on tärkeä osa tätä jatkumoa: sen myötä me suomalaiset voimme tukea yhteisymmärryksen ja yhteistyön edistämistä väkivaltaisten konfliktien riepottelemissa yhteiskunnissa.

“Rauha on tahdon asia. Kaikki konfliktit voidaan ratkaista, eikä niitä saa päästää pitkittymään tekosyiden varjolla.”

– Presidentti Martti Ahtisaari, CMI:n perustaja